Daar is ’n paar eienskappe wat die kerk deur die eeue as die ware kerk onderskei het. Dit word reeds in die vierde eeu nC duidelik bely: ‘Ons glo aan een, heilige, algemene en apostoliese kerk.’ Sien jy die eerste eienskap? Ons glo aan een kerk. Ja, ek weet dat ons baie kerke het. Dis nie wat die Here wou hê nie. Dis omdat ons met mekaar stry oor sekere punte van ons geloof. Dis hoekom ons ’n klomp denominasies het. Dis ons skuld, nie die Here se wens nie. Die Here weet dat ons steeds vol sonde is. Ons insig is beperk. Dis hoekom mense wegbreek, hardkoppig is en kerke stig sodat dit hulle opvattings kan pas. Elkeen glo dan dat hulle die naaste aan die waarheid is.
Eenheid is nie net ’n feit nie. Dis ’n opdrag! Hierdie opdrag is ten diepste om volgens die evangelie te lewe. Paulus skryf dit in soveel woorde in die eerste vers van hierdie hoofstuk: ‘Laat julle lewenswandel in ooreenstemming wees met die roeping wat julle van God ontvang het’ (4:1). Dan volg al die opdragte om die gawe van die eenheid wat die Gees aan ons geskenk het, ’n werklikheid te maak.
Eenheid is ’n gawe en opdrag. Dis hoe jou gemeente in die wêreld as die gemeente van Christus uitgeken sal word!